Isabel Fuentes

Isabel Fuentes, ezaguna Beli ezizenez, (Madril, 1957) futbolari ohia da, kirol horren aitzindarietako bat Espainian, eta Espainiako emakumezkoen futboleko lehen selekzioko kideetako bat. Areto-futbol  entrenatzaile ere jardun zuen.

 Ibilbidea 
XX. mendeko 70eko hamarkadan futbol jokalaria izan zen Fuentes, kirol horretan aitzindarietako bat, batez ere aitaren laguntzari esker. Hamahiru urte zituela hasi zen, eta Mercakredit eta Sizam kluben arteko Espainiako emakumezkoen futboleko lehen partida jokatu zuen. Rafael Ruiz Muga extremadurarrak antolatu zuen, eta Guardia Zibilak kuarteltxora eraman zuen partida bukatu ostean.

Erdiko defentsa postuan jokatu zuen, lehenengo Pozuelo de Alarcónen eta gero Villaverdeko Olinpikoan (Madril hegoaldeko auzoa), talde horrekin nazioarteko partidak jokatzera heldu zelarik. Rafael Mugak bultzatutako Espainiako selekzioko kidea ere izan zen. 1971 urteko otsailaren 21ean, selekzio horren lehen partida jokatu zen Portugalen aurka, Murtziako La Condomina estadioan. 3.000 bat lagun izan ziren hiru goleko berdinketaren lekuko. 

Fuentesek futbolarekiko grina arte grafikoetako enpresa bateko lanarekin uztartu behar izan zuen: «Espainiako Selekzioak deitu zidanean, zuzendariari esan nion haiekin jokatuko nuela. Eta arazorik egon ez bazen ere, denbora errekuperatu beharko nuela esan zidan. Egunean hiruzpalau ordu estra egin behar izan nituen egunak hartu eta jokatu ahal izateko».Lehen talde nazional horrek ezin izan zuen Espainiako bandera eraman bere kamisetan, Sección Femenina delakoak ez zuelako uzten, Francisco Francoren diktaduran Falangearen adarra zen eta kirol hori eta Espainiako emakumeen bizitzako esparru guztiak kontrolatzen zituen. Duintasunik gabekotzat jotzen zuten baloi bati ostikoak ematen zizkioten bitartean herrialdea ordezkatzea. Fuentesen esanetan oso mingarria izan zen bere herrialdea ofizialki ordezkatu ezin izana: «Traba asko jarri zizkiguten, baina hala ere aurrera jarraitu genuen. Oso tristea izan zen Espainiako koloreekin jolastea, baina bandera barik, gehien maite duzuna, zure herrialdea dena, irudikatu ezinik.»Espainiako Futbol Federazioak (RFEF) ez zuen ofizial egin emakumezkoen futbola 1980ko urriaren 21era arte.

Fuentesek hogei urte bete baino lehen utzi zuen futbol profesionala jokalari gisa, eta areto-futboleko entrenatzaile izan zen denbora batez.

 Aintzatespenak 

 2019ko azaroan, omenaldi historiko bat egin zen: 'Somos por vosotras' lelopean, Espainiako Futbol Federazioak eskerrak eman zizkien 1971ko lehen selekzio ofiziosoko kideei, tartean Fuentesi, 1983ko lehen selekzio ofizialarekin eta 50 nazioarteko baino gehiagoko jokalariekin batera.

 Erreferentziak 

 Kanpo estekak 

Kategoria:Madrildarrak
Kategoria:Emakume futbolariak
Kategoria:Espainiako futbolariak
Kategoria:Emakume aitzindariak
Kategoria:Emakume entrenatzaileak